Arriba el segon pollet al niu d'àguila calçada del Port.
La família d'àguiles calçades que el Parc Natural dels Ports segueix en directe mitjançant una càmera ja és completa. La matinada passada ha nascut el segon pollet, just 3 dies després que nasqués el seu germà gran. La mare i els dos petitons estan oferint unes imatges certament entendridores. Els dos pollets semblen força espavilats i mengen sense problemes tot allò que els propociona la femella. La femella d'àguila calçada ha estat 39 dies incubant el primer ou, que va pondre el passat 20 d'abril, i 39 dies més incubant el segon, que va pondre el 23 d'abril. L'àguila calçada (Aquila pennata) és un rapinyaire forestal que viu als boscos de la zona alta dels Ports, on un total de 15 parelles nidifiquen en rodals de bosc de pinassa i de pi roig ben conservats de l'interior del Parc Natural. Es tracta d'una espècie protegida i d'interès comunitari inclosa a l'Annex I de la Directiva Aus, és a dir, objecte de mesures especials quant a la conservació dels seus hàbitats. El Parc Natural seguix l'espècie des del 2003, quan es van censar tres parelles. Des d'aleshores, i coincidint amb el procés expansiu de l'espècie a Catalunya, la seua població ha anat incrementant, arribant a les 15 parelles censades al 2016.